FI Euroopan unionin virallinen lehti CE 78/157

(2004/C 78 E/0161)

KIRJALLINEN KYSYMYS E-2708/03

esittäjä(t): Raffaele Costa (PPE-DE) komissiolle

(11. syyskuuta 2003)

Aihe: City-Res Network -hanke

City-Res Network -hankkeen tavoitteita on ollut tiedon ja hyvien käytäntöjen vaihto sekä vaihtoehtoisten energiamuotojen käytöstä tiedottaminen Euroopan unionin jäsenvaltioiden suurkaupungeissa. Tähän hankkeeseen on myönnetty 200 000 euroa yhteisön varoja ja hanke saatettiin päätökseen vuonna 2000. Voisiko komissio antaa tietoja tästä hankkeesta saaduista tuloksista, hankkeeseen osallistuneista eurooppalaisista kaupungeista, järjestetyistä tapahtumista ja siitä, miten varat on käytetty?

Loyola de Palacion komission puolesta antama vastaus

(23. lokakuuta 2003)

Arvoisan parlamentin jäsenen mainitsema City-Res-hanke, joka sai osarahoitusta Altener II -ohjelmassa 200 000 euroa (vuoden 1997 talousarvio), kuten hän mainitsi, alkoi vuonna 1998 ja päättyi vuonna 2000. Sen tavoitteena oli perustaa unionin laajuinen verkko uusiutuviin energialähteisiin perustuvien sovellusten edistämiseksi taajama-alueilla sekä tuoda yhteen Energie-Cités-järjestön nykyiset jäsenet ja muita kaupunkeja (1).

Ehdotetut ja sittemmin suoritetut tehtävät olivat seuraavat:

— erityisesti Altener I:n (1993 — 1997) ja Altener II:n (1998—2002) ja yleisesti kuntien hankkeiden seuranta

— nykyisten aloitteiden seurantakeskuksen perustaminen

— Altener-ohjelmaa koskeva tiedotuspalvelu varsinkin kuntien virkamiehille

— kokemustenvaihtoverkoston perustaminen ja jatkuva koordinointi

— asiaan liittyvän tapahtuman järjestäminen (seminaari keväällä 2000 Veronassa).

Työohjelman mukaisesti vuoden 2000 maaliskuuhun mennessä oli tehty 50 tapaustutkimusta, joissa käsiteltiin kuntien hankkeita. Tapaustutkimukset sisältävää CD-ROM-levyä jaettiin Veronan kokouksessa, ja se julkaistiin myös Internetissä. Jatkohankkeessa, josta on lyhyt kuvaus seuraavassa, tuotettiin CD-ROM-levystä päivitetty ja huomattavasti laajennettu versio, joka sisältää 105 parhaan käytännön mukaista tapaustutkimusta unionin kaupungeista. Komissio lähettää sen arvoisalle parlamentin jäsenelle ja parlamentin sihteeristöön.

Tässä jatkohankkeessa, jota koordinoi niin ikään Energie-Cités (www.energie-cites.org), oli laajempi kolmen hankkeen ”ryväs”. Sen kokonaiskustannukset olivat 1,13 miljoonaa euroa, ja 50 prosenttia rahoituksesta saatiin jälleen Altener-ohjelmasta (viite B4.1030/C/00-006). Puolitoista vuotta kestänyt jatkohanke päättyi syyskuussa 2002.

Sen yleiset tavoitteet olivat seuraavat:

— edistetään edelleen uusiutuvia energialähteitä koskevaa kokemustenvaihtoa kuntien välillä

— kutsutaan niitä kaupunkien välisiin kumppanuuksiin ja vahvistetaan edelleen näitä kumppanuuksia sekä kannustetaan niitä liittymään Euroopan kaupunkien ja alueiden yleiseen RES-kumppanuuteen.

Jatkohanke sisälsi seuraavat hankkeet:

— City-RES 2001 (koordinoijana Energie-Cités)

— ilmastomyönteinen, täysin uusiutuvaan energiaan perustuva energiahuoltosuunnitelma Pohjois-Saksan Lüchow-Dannenbergin alueelle; tähän kuuluu uusiutuvia energialähteitä käyttävä sähkön ja lämmön yhteistuotantolaitos valituissa paikoissa (koordinoijana Landkreis (paikallisviranomainen))

— Hartbergin (Itävalta) alueellinen energiasuunnitelma (koordinoijana Joanneum Research, Itävalta).

Toinen ja kolmas hanke olivat pilottitoimia, jotka koskivat alueellisia ja paikallisia energiasuunnitelmia ja joihin kuului sähkön ja lämmön yhteistuotantoa koskeva kohdennettu toimi, kun taas City-RES 2001 oli pääasiassa edistämis- ja tiedotustoimi, jolla tuettiin etenkin komission kampanjaa uusiutuvien energialähteiden puolesta. Asiaan liittyvien tapahtumien ja verkottumisen lisäksi hankkeen tärkein tuotos oli edellä mainittu CD-ROM-levy, joka sisälsi 105 parasta käytäntöä eri kaupungeista.

(1) Viite B4.1030/Z/1998-07.